
 9.9.2011
 BG
 Официален вестник на Европейския съюз
 L 232/29
 РЕГЛАМЕНТ ЗА ИЗПЪЛНЕНИЕ (ЕС) No 907/2011 НА СЪВЕТА
 от 6 септември 2011 година
 за изменение на Регламент за изпълнение (ЕС) No 1105/2010 за налагане на окончателно антидъмпингово мито и за окончателно събиране на временното мито, наложено върху вноса на прежди с висока здравина от полиестери с произход от Китайската народна република, и за прекратяване на процедурата по отношение вноса на прежди с висока здравина от полиестери с произход от Република Корея и Тайван
 СЪВЕТЪТ НА ЕВРОПЕЙСКИЯ СЪЮЗ,
 като взе предвид Договора за функционирането на Европейския съюз,
 като взе предвид Регламент (ЕО) No 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) (наричан по-долу „основният регламент“), и по-специално член 9 от него,
 като взе предвид Регламент за изпълнение (ЕС) No 1105/2010 на Съвета от 29 ноември 2010 г. за налагане на окончателно антидъмпингово мито и за окончателно събиране на временното мито, наложено върху вноса на прежди с висока здравина от полиестери с произход от Китайската народна република, и за прекратяване на процедурата по отношение вноса на прежди с висока здравина от полиестери с произход от Република Корея и Тайван (2), и по-специално член 4 от него,
 като взе предвид предложението на Европейската комисия (наричана по-долу „Комисията“), представено след консултация с консултативния комитет,
 като има предвид, че:
 A. ДЕЙСТВАЩИ МЕРКИ
 (1)
 С Регламент за изпълнение (ЕС) No 1105/2010 Съветът наложи окончателно антидъмпингово мито върху вноса на прежди с висока здравина от полиестери (различни от шивашки конци), които не се предлагат за продажба на дребно, включително монофиламенти с линейна плътност по-малка от 67 decitex, с произход от Китайската народна република (наричана по-долу „КНР“), понастоящем класирани в код по КН 5402 20 00 (наричани по-долу „разглежданият продукт“).
 (2)
 Поради големия брой производители износители, които оказаха съдействие при разследването, довело до налагането на антидъмпинговото мито (наричано по-долу „първоначалното разследване“) в КНР, беше направена извадка от китайски производители износители, като на дружествата, включени в извадката, бяха наложени индивидуални митнически ставки, вариращи от 0 % до 5,5 %, докато за другите дружества, оказали съдействие, но които не са включени в извадката, беше определена митническа ставка от 5,3 %. За две оказали съдействие дружества, които не са включени в извадката, беше направено индивидуално разследване по смисъла на член 17, параграф 3 от основния регламент и те получиха митнически ставки от 0 % и 9,8 %. На всички останали дружества беше наложена митническа ставка от 9,8 %.
 (3)
 В член 4 от Регламент за изпълнение (ЕС) No 1105/2010 се предвижда възможността на нови китайски производители износители, които отговарят на критериите, посочени в същия член, да бъде предоставена митническата ставка, приложима спрямо дружествата, оказали съдействие, но които не са включени в извадката, т.е. 5,3 %.
 Б. ИСКАНИЯ ОТ НОВИ ПРОИЗВОДИТЕЛИ ИЗНОСИТЕЛИ
 (4)
 Две дружества (наричани по-долу „заявителите“) отправиха искания да им бъде предоставен „статут на нови производители износители“ (СНПИ).
 (5)
 Беше направено разследване, за да се определи дали всеки от заявителите отговаря на критериите за предоставяне